"אמהות מבשלות ביחד" - של הג'יהאד
טרנד האמהות המשקיעות מהרשתות החברתיות הגיע גם לג'יהאד: עוגת יום הולדת מעוטרת באיורים של אוסמה בן לאדן, כרטיסי ברכה ומכתבי תמיכה מקושטים למחבלים לצד תמונות פרופגנדה וגיוס תרומות עבור משפחות טרוריסטים בכלא
פז"ם | פורסם 14/12/15 11:29
עוגת יום הולדת בסגנון הג'יהאד | צילום: dailymail
הן מעלות תמונות של עוגות מקושטות, כרטיסי ברכה עמוסי לבבות ומכתבי תמיכה מרגשים: רק שהפעם לא מדובר בעוד אמהות משקיעות שמנסות להפוך את מסיבת יום ההולדת של הבן שלהן לחגיגה, אלא בחבורת נשים אפלות, חלקן אף מואשמות בהסתה ובסיוע למחבלים וחלקן פשוט בנות לאסירים טרוריסטים. חקירה של "הסאנדיי טיימס" הבריטי חשפה את הקבוצה "שחררו את האחיות שלנו", בה חברות נשים תומכות טרור שפעילות בטוויטר, בטמבלר ובפייסבוק, מפיצות את הפרופגנדה של ארגוני הטרור ברשת ומגייסות כספים עבור משפחות טרוריסטים.
אחת התמונות המטרידות שהועלו על ידי חברות הקבוצה מציגה עוגה מושקעת במיוחד עם מסר מצמרר: הנרות שעל העוגה מציינים את התאריך הידוע לשמצה 11/9, ועל העוגה מאויר פרצופו של אוסאמה בן לאדן, לצד מטוס ש"מתרסק" לתוך קוביות שוקולד.
כרטיסי ברכה מושקעים ומכתבי תמיכה למחבלים | צילום: dailymail
אחת הנשים הפעילות בקבוצה היא קולין לה-רוז, הידועה גם בכינוי "ג'יהאד-ג'יין": אמריקאית בת 52 שהואשמה בעבר בגיוס לוחמים מוסלמים ועזרה לטרוריסטים באמצעות האינטרנט, וכמו כן בתכנון רצח של קריקטוריסט שבדי שפרסם איור של הנביא מוחמד ככלב.
קולין לה-רוז, או "ג'יהאד ג'יין" | צילום: Handout, GettyImages IL
בתו של איש הדת הקיצוני אבו חמזה אל-מסרי פעילה גם היא בפורום. אל-מסרי הוא אימאם קטוע יד שהואשם בהסתה לרצח, בתמיכה באל-קאעדה, בסיוע לחטיפת בני ערובה ובסעיפים נוספים, וכעת מרצה את מאסרו. הבת הנואשת פרסמה בפורום מכתב מושקע ומאוייר שנכתב לאביה, והיא לא היחידה בקבוצה שמתנסה בתחום: חברה נוספת ניסתה לשלוח כרטיס ברכה לכבוד חג העיד אל-פיטר למחבל דז'וחר צ'רנייב אשר ביצע את הפיגוע במרתון בוסטון בשנת 2013 וגרם למותם של שלושה אנשים ולפציעתם של מעל ל-200. הכרטיס מעולם לא הגיע אליו: הוא הוחזר לשולחת שבתגובה העלתה לטוויטר שלה תמונה של הכרטיס עם אימוג'י בוכה.
אחריו: הקצין מהעדה האתיופית שמעודד בני נוער להתגייס
תגיות: ג'יהאד גל טרור רשתות חברתיות